Joachim Kalinka

Joachim Kalinka (* 1601, Ružomberok  † 17. jún 1678, Zittau, Nemecko) bol slovenský básnik a autor náboženskej literatúry.

 Rodina 
 otec: Ján Kalinka
 matka: Fides rod. Mokošíniová
 manželka: Anna, rod. Marklovská
 syn: Zachariáš Kalinka (ev. farár), Daniel Kalinka (úradník)

 Životopis 
Narodil sa v rodine evanjelického kazateľa a vzdelanie získal vo viacerých školách (Banská Bystrica, Bytča, Kremnica, Prešov, Bánovce nad Bebravou). Po skončení štúdia pracoval ako učiteľ (asi 1624), rektor (1625), 1627 diakon v Ružomberku, evanjelický farár v Hradnej, 1634 v Rajci, 1636 v Ilave, kde bol i dvorným  kazateľom Ostrožičovcov, od 1646 superintendant. Obhajca ortodoxného luteranizmu, na  základe súdnych procesov s protestantskou inteligenciou v Bratislave (1671-1672) musel odísť do vyhnanstva (odmietol vzdať sa úradu a konvertovať na katolícku vieru), z ktorého sa už nevrátil. Pôsobil ako farár v Neusalzi v Nemecku.

Veľmi nadaný básnik, autor hlboko precítenej duchovnej poézie, pozoruhodné boli i jeho  kázne, z ktorých najmä pohrebná kázeň Verus mundus... to jest pravá ozdoba (1648) patrí medzi kázňové skvosty 17. storočia. Svoj údel vyhnanca a údel slovenských protestantov vykreslil v rkp. zachovanom denníku Diarium (1671-1672). Niekoľkými duchovnými piesňami prispel do Tranovského kancionála, príležitostné verše uverejnil v spise svojho otca, ktorý sám po jeho smrti vydal.

 Dielo 
 1637 – Lemma fenereum… dni Joanis Ostrozith de Ghyletincz
 1648 – Verus mundus Vere piae et mundae Matronae To jest: Pravá ozdoba pravé pobožné a čistotné madonny… Barbory Marko z Púchova, pohrebná reč, ktorá opisuje ideál vtedajšej manželky a apeluje na dodržiavanie tradičných kresťanských cností
 1671 / 1672 – Diarium, latinský denník, ktorý sa snaží zachytiť spoločenské a politické súvislosti náboženského prenasledovania v Uhorsku (rukopis)
 Kdež mám hledat Ježíše, duchovná pieseň napísaná na motívy Šalamúnovej Piesne piesní, jedna z najkrajších mysticko-erotických barokových skladieb v slovenskej poézii (súčasť Tranovského Cithary sanctorum)
 Katechizmus (rukopis)
 Kymmetria (rukopis)
 Agenda (rukopis)

 Pamiatky 
 rukopis Denníka v Lyceálnej knižnici SAV v Bratislave
 korešpondencia v Mestskom archíve v Trenčíne
 hrdina historického románu J. Tallu Ohnivý šarkan

 Literatúra 
 Slovenský biografický slovník

 Externé odkazy 


Kategória:Narodenia v 1601
Kategória:Úmrtia v 1678
Kategória:Slovenskí spisovatelia
Kategória:Slovenskí prozaici
Kategória:Slovenskí básnici
Kategória:Autori denníka
Kategória:Superintendenti
Kategória:Osobnosti z Ružomberka
Kategória:Príslušníci zemianskeho stavu
Kategória:Slovenskí šľachtici
Kategória:Uhorskí šľachtici
Kategória:Úmrtia 17. júna